Președinta Maia Sandu a dizolvat Parlamentul de la Chișinău: Alegeri anticipate pe 11 iulie 2021.
Maia Sandu a dizolvat Parlamentul şi a convocat alegeri anticipate pe 11 iulie.
Președinta Maia Sandu a semnat astăzi decretul de dizolvare a Parlamentului. Decizia vine după ce în această seară, magistrații Curții Constituționale au declarat neconstituțională starea de urgență, în timpul căreia Legislativul nu putea fi dizolvat și organizate alegeri parlamentare anticipate.Potrivit aceluiași decret, alegerile parlamentare anticipate urmează să aibă loc pe 11 iulie 2021."Prin această decizie am deschis calea pentru ca cetățenii să poată să-și aleagă un Parlament nou, care să servească interesele țării și ale oamenilor. Puterea este acum în mâinile poporului. Puterea este în mâinile dumneavoastră. Am încredere că cetățenii noștri vor alege calea corectă spre crearea unui stat dezvoltat și democratic, în care oamenii să trăiască în pace și bunăstare. Data alegerilor noului Parlament se stabilește pentru 11 iulie 2021. Trebuie să punem cât mai repede punct haosului în care ne ține Parlamentul care pleacă. După alegeri vom numi un guvern responsabil, care se va baza pe o majoritatea stabilă și vom îndrepta lucrurile în Moldova. Vom ieși din criză, vom face ordine și toate instituțiile statului vor lucra pentru binele oamenilor", a scris Maia Sandu pe pagina sa de facebook.